ZENICA: Osobe oštećenog sluha traže legitimno rukovodstvo

Savez općinskih udruženja građana oštećenog sluha Zeničko-dobojskog kantona razmatrao je na današnjoj sjednici u Zenici aktuelnu problematiku koju karakterišu nejasnoće o tome ko zastupa ovu populaciju.

Iako je dnevnim redom bio planiran izbor, odnosno reizbor rukovodstva Saveza udruženja gluhih i nagluhih osoba, to se nije desilo nego je skup iskorišten kao priprema za skoru izvještajno-izbornu Skupštinu.

Prema onome što se moglo čuti, postoje dva rukovodstva, što stvara probleme u komunikaciji sa nadležnima organima vlasti.

Većina je mišljenja da sjedište Saveza treba preseliti iz Kaknja u Zenicu.

Drugi problem koji se javlja je utrošak sredstava po konkretnim projektima, kao i kontrola novčanih tokova.

Očekuje se aktivno učešće nadležnih kantonalnih institucija kako bi rukovodstvo koje predstavlja osobe oštećenog sluha imalo legitimitet.